Michael Aastrup Jensen (V), 2024-01-18:
Tak for det, formand, og også tak for beslutningsforslaget, for det giver jo os lejlighed til at diskutere noget, som også ligger os i Venstre meget, meget nært, nemlig hvordan vi sikrer, at vi ikke på nogen måde, hverken direkte eller indirekte, støtter terrororganisationer som Hamas.
Jeg tror, vi alle sammen – eller det ved jeg vi alle sammen blev –
blev chokeret over omfanget og ikke mindst det ekstreme had og den voldelighed, der lå bag terrorangrebet den 7. oktober, og ikke mindst det had, som jo stadig væk manifesterer sig i, at der er over 100 totalt uskyldige israelske mennesker, som den dag i dag er gidsler hos en terrororganisation som Hamas.
Det kan vi alle sammen kun tage dybt, dybt afstand fra, og vi kan alle sammen kun sende det klarest mulige budskab om, at vi i Danmark selvfølgelig gør alt, hvad vi kan, for, at Hamas som terrororganisation bliver nedkæmpet og ikke længere er en trussel.
Det arbejde tog man meget alvorligt i nært samspil med en lang række allierede, og heldigvis fandt vi ud af, at systemet fungerede, og derfor kunne man så igen begynde at udbetale støtte.
Men der blev heldigvis også strammet endnu mere op, sådan at vi jo også fremover får et endnu mere effektivt system til at kontrollere, men også samtidig får noget, som har ligget os i Venstre meget nært, nemlig at man som betingelse for at kunne få støtte fremover skal acceptere EU's terrorliste og dermed acceptere, at Hamas er en terrororganisation, altså underforstået, at man ikke kan støtte Hamas på den ene eller anden måde.
Jeg må da indrømme, at jeg lige som sikkert også mange andre i salen i dag blev noget chokeret – både når vi kigger på, hvad der er sket for nylig i forhold til en konkret organisation, som jeg kommer tilbage til, men også hvad der er sket igennem historien for en organisation, jeg selv har været næstformand for for år tilbage – da jeg opdagede, at der åbenbart er blevet brugt skattekroner til støtte til DFLP via DIPD, som åbenbart samarbejdede med Enhedslisten igennem de her projekter.
Jeg kan kun tage dyb afstand fra, at det overhovedet kunne lade sig gøre.
Jeg er rigtig glad for, at det forhåbentlig ikke er noget, som kan lade sig gøre i fremtiden.
Og så er jeg også oprigtig harm over, at Det Danske Hus i Palæstina kan have en næstformand, en formand og andre højtstående folk, som enten direkte nægter at tage afstand fra Hamas eller ikke vil udtale sig om, om de tager afstand fra Hamas.
Det er selvfølgelig totalt uacceptabelt.
Det har jeg også på vegne af partiet udtalt er uacceptabelt, og derfor er jeg også rigtig glad for, at man hos regeringspartnerne også tager det lige så seriøst, og at Udenrigsministeriet nu er i gang med at følge op på det her konkrete tilfælde.
Fra Venstres side skal det være meget, meget klart: Vi ønsker en tostatsløsning på den lange bane.
Vi ønsker, at palæstinenserne får redskaberne til at blive mere og mere demokratiske, sådan at vi kan få to folk, som lever i sikkerhed og i fred side om side.
Det kræver forskellige ting.
Det kræver bl.a. udviklingsstøtte for at få det her demokrati op at stå også i det palæstinensiske selvstyreområde, men det kræver samtidig også et stop for terrorvirksomhed.
Den går ikke.
Derfor er jeg rigtig, rigtig glad for, at vi nu følger op på den konkrete sag, sådan at det bliver tydeligt for enhver, at fra den danske regerings side er det uacceptabelt, hvis det er organisationens holdning.
Så med dette budskab kan vi ikke på det grundlag støtte beslutningsforslaget.